นายกรัฐมนตรี เปิดงาน “เทศกาลท่องเที่ยวเกาะสมุย ครั้งที่ 4 : Samui Festival 2019” กระตุ้นเศรษฐกิจการท่องเที่ยวและส่งเสริมการท่องเที่ยวเกาะสมุย
นายกรัฐมนตรี เปิดงาน “เทศกาลท่องเที่ยวเกาะสมุย ครั้งที่ 4 : Samui Festival 2019” กระตุ้นเศรษฐกิจการท่องเที่ยวและส่งเสริมการท่องเที่ยวเกาะสมุยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  เป็นประธานเปิดงาน “เทศกาลท่องเที่ยวเกาะสมุย ครั้งที่ 4 : Samui Festival 2019” ที่บริเวณลานพรุเฉวง ตำบลบ่อผุด อำเภอเกาะสมุย จังหวัดสุราษฎร์ธานี ซึ่งจังหวัดสุราษฎร์ธานี ร่วมกับคณะกรรมการจัดงานสมุยเฟสติวัล และหน่วยงานภาครัฐและเอกชนในพื้นที่ร่วมกันจัดงานขึ้นระหว่างวันที่ 14 -19 กันยายนนี้ นายกรัฐมนตรี กล่าวว่า วันนี้มีความสุขที่ได้เดินทางมาภาคใต้ ซึ่งการท่องเที่ยวของเกาะสมุยเป็นสถานที่ท่องเที่ยวที่ได้รับการยอมรับว่าเป็นสวรรค์กลางอ่าวไทย มีต้นทุนทางธรรมชาติที่สวยงาม ทั้งทะเล น้ำตก ตลอดจนชุมชนท่องเที่ยว ซึ่งมีอัตลักษณ์และภูมิปัญญาท้องถิ่นเฉพาะตัว ทำให้มีนักท่องเที่ยวทั้งชาวไทยและชาวต่างชาติเดินทางมาในแต่ละปีกว่า 2 ล้านคน ซึ่งรัฐบาลพร้อมสนับสนุนพัฒนาภาคการท่องเที่ยว ทั้งการพัฒนาคุณภาพความหลากหลาย การพัฒนามาตรฐานธุรกิจบริการที่เกี่ยวเนื่อง การดูแลความปลอดภัย ตลอดจนการส่งเสริมการกระจายรายได้สู่ชุมชน รวมถึงการจัดระบบการจัดการขยะมูลฝอยให้มีการจัดเก็บอย่างเหมาะสมและลดการใช้ถุงพลาสติก นอกจากนี้ ยังสนับสนุนการพัฒนาระบบสาธารณูปโภคต่างๆ การส่งน้ำประปาผ่านท่อลอดใต้ทะเลสู่เกาะสมุย ซึ่งจะทำให้ประชาชนและทุกภาคส่วนได้ใช้น้ำสะอาด เป็นการแก้ไขปัญหาการขาดแคลนน้ำในช่วงหน้าแล้งอีกด้วย